Julkisuudessa puhutaan usein poliisien resurssipulasta. Helsingin poliisin väkivaltarikosyksikön päällikön, rikosylikomisario Juha Rautaheimon mukaan poliiseja on aivan riittävästi.

- Teemme välillä puhtaasti kansliahenkilöstön töitä, rikosylikomisario Juha Rautaheimo valittelee. PASI LIESIMAA

– Poliiseja on tarpeeksi, mutta he tekevät tällä hetkellä vääriä hommia. Substanssiosaaminen kärsii eikä työ suuntaudu oikealla tavalla, hän sanoo.

Byrokratia ja hallinnolliset tehtävät ovat lisääntyneet tutkinnanjohtajan ammatissa viime vuosina merkittävästi.

– Ylimääräistä hommaa on paljon, koska hallinnosta on vähennetty henkilöstöä. Teemme välillä puhtaasti kansliahenkilöstön töitä, Rautaheimo valittelee.

– Vaikeammaksi on työt mennyt, kun paperi- ja hallintotyöt ovat lisääntyneet niin hirveästi. Siitä on tullut iso rasite, Karalahti sanoo.

Rikosylikomisariot vakuuttavat kuitenkin, että poliisityöt hoidetaan lisääntyneestä byrokratiasta huolimatta. Se vaatii venymistä ja paljon ylitöitä.

Rautaheimo olisi omien sanojensa mukaan voinut harkita jopa töissä jatkamista, jos hän saisi keskittyä puhtaasti poliisitöihin.

– Systeemi ei toimi ja se turhauttaa. Jos saisin tehdä pelkästään poliisille kuuluvia tehtäviä, olisin saattanut vielä jatkaa.

Karalahti muistelee lämmöllä aikaa ennen kännyköitä.

– Silloin menimme kuulusteluihin ja saimme rauhassa tehdä työmme, kun puhelimet eivät soineet koko ajan. Silloin ei jatkuvasti valitettu raha- ja resurssipulaa, vaan teimme vain työmme.

Kiitosta kokeneet poliisit antavat siitä, että poliisien työkalupakki on rikastunut merkittävästi heidän uransa aikana.

– Nykyään on sellaisia tutkintamenetelmiä ja -keinoja, jotka helpottavat paljon meidän työtämme.